Sretni ljudi žive duže
Oni najsretniji, imali su 35 posto manji rizik od umiranja u odnosu na one na dnu krivulje
Jedno novo istraživanje o starenju provedeno je nad skoro četiri tisuće ispitanika u Britaniji Sretni ljudi više uživaju u životu, a sada, jedno novo istraživanje pokazuje da sretni ljudi i žive dulje. Jedno novo istraživanje o starenju provedeno je nad skoro četiri tisuće ispitanika u Britaniji. Voditelj istraživanja Andrew Steptoe sa University College iz Londona objašnjava da su ispitanici bili upitani da opišu kako se osjećaju: "Koristili smo se vrlo jednostavnim mjerilima. Te je tako pozitivan efekt mjerio koliko su se ljudi osjećali sretnima, koliko su bili uzbuđeni, i koliko su bili zadovoljni. Svi su ovi osjećaji mjereni na jednostavnoj krivulji, od 1 do 5, dakle od nimalo do iznimno". Tijekom sljedećih pet godina, znanstvenici su mjerili koliko je sudionika istraživanja umrlo:"Pokazalo se da su ljudi koji su imali viši rezultat na našoj krivulji, dakle, oni najsretniji, imali smanjen rizik od umiranja u ovom periodu". Oni najsretniji, imali su 35 posto manji rizik od umiranja u odnosu na one na dnu krivulje, dakle najnesretnije. Za razliku od ranijih istraživanja na ovu temu, znanstvenici su ovog puta tražili ispitanike da opišu kako su se osjećali u tom trenutku. Ranija su istraživanja postavljala pitanja kao što su – “kako ste se osjećali tijekom proteklog tjedna”. No, kaže gospodin Steptoe, istraživanja su pokazala da ljudi na takva pitanja ne odgovaraju baš najbolje: "Na primjer, ako je njihova sportska ekipa izgubila proteklog vikenda, ili nešto slično tome, oni bi sebe ocijenili manje sretnima za taj tjedan, premda takvi događaji na njih uopće ne utječu. Dakle, ako ih pitate kako se osjećaju u tom trenutku, možete zaobići tu situaciju". U isto vrijeme kad su odgovarali na pitanja o tome kako se osjećaju, ispitanici su također davali uzorak sline. Istraživači planiraju te uzorke testirati da utvrde postojanje hormona stresa – kortizola -, te tako otkriju postoji li veza između stresa i duljeg života. Andrew Steptoe i ko-autorica istraživanja Jane Wardle objavili su svoje rezultate u časopisu “Proceedings of the National Academy of Sciences”.